復用前韵遣懷呈魯直唐公成季明略
作者：晁補之
朝代：宋

paragraphs: 涇水爲渠食萬口，一石論功泥數斗。
嗟涇獨不似渭閑，安流赴海又西還。
天下楩柟盡隆棟，何如櫟社不材間。
無能飽食猶天上，巧智憂勞緣利賞。
我無懋功突厥名，橫身爲國作長城。
又非石堡將軍勍，带刀奪取紫袍榮。
世上此身愚莫比，霧縠翻慚漢童子。
壯心雖欲强自挽，鳬足元慳續非喜。
君不見西京對策濟時難，羞死王嬙馬上彈。
時平鳥雀須食爾，鴻羽可用高難攀。
從今識路窘捷徑，求我莫傍終南山。